પાંચેક સેકન્ડ માટે ઑડિટોરિયમમાં સન્નાટો છવાયો અને પછી આખું ઑડિટોરિયમ તાળીઓથી ગુંજી ઊઠ્યું. આ તાળીઓ વચ્ચે પણ મને ગીતાકુમારના તેજ થયેલા ધબકારા છેક સ્ટેજ પર સંભળાતા હતા. ગીતાકુમાર મારી આ જાહેરાતની સાથે જ ગભરાઈ ગયા હતા. તેમને અણસાર આવી ગયો હતો કે હવે હું કઈ દિશામાં આગળ વધવાનો છું. સાચું કહું તો, એક જ સ્ટેજ પર એકસાથે બબ્બે મૅજિક ખેલ ચાલુ કરવાની આ યુક્તિ વિશે મને અગાઉ ગીતાકુમારે જ કહ્યું હતું અને એ જ કારણે મને આવો વિચાર આવી ગયો હતો.